Vniuersis christifidelibus presentes litteras inspecturis Henricus, diuina miseracione archiepiscopus Vpsalensis, salutem in Domino et celestium graciarum continuum incrementum. Sanctorum meritis inclita gaudia christifideles assequi minime dubitamus, qui eorum patrocinia per condigne deuocionis obsequia promerentur, Illumque venerantur in ipsis, quorum gloria est Ipse et retribucio premiorum. Quod sane ac deuote considerans venerabilis in Christo pater, frater noster Bero, eadem gracia episcopus Aboensis, cupiensque causam dare fidelibus ad consequendum gaudia supradicta, de consilio et consensv dilecti suj capituli, ad Dei laudem et sanctorum eius reliquiarum veneracionem extollendas festum reliquiarum in ecclesia Aboensi contentarum jbidem de nouo instituit, crastino natalis beatj Henrici episcopi et martiris perpetuis deinceps temporibus celebrandum. Vt igitur fidelium deuocio erga deuotam dicte Aboensis ecclesie visitacionem et dictj festi veneracionem ad animarum profectum vtiliter excitetur, nos de omnipotentis Dei misericordia et beatorum Petri et Paulj, apostolorum eius, auctoritate sanctorumque martirum Laurencii et Erici, patronorum nostre Vpsalensis ecclesie, meritis confici, omnibus vere penitentibus et confessis, qui dictam Aboensem ecclesiam in predicto festo reliquiarum ac festis beatorum Henrici, Erici, Eskilli et Botuidj martirum, Sigfridi et Dauidis confessorum, Elene et sancte Birgitte viduarum, regni Suecie patronorum, visitauerint, necnon et illis, qui ibidem dominicalibus processionibus sev post completorium cottidianis antiphonarum stacionibus interfuerint, et qui infrascripta sacra loca, ecclesias beate Katherine singulis secundis, beati Henrici kathedralem terciis, domum hospitalis quartis, domum sancti spiritus quintis, claustrvm fratrvm predicatorum sextis feriis ac ecclesiam beate Marie virginis in Ræntamaky sabbatis suis, videlicet ordinatis stacionalibus, [diebus], causa deuocionis, peregrinacionis sev oracionis, accesserint, quociens premissa uel aliquid premissorum fecerint, tociens xl dies indulgenciarum de iniunctis eis penitenciis in Domino misericorditer relaxamus. Datum Nycopie anno Dominj mcccxc sexto, die beatorum Cosme et Damiani martirum, nostro sub sigillo.